Rossiyalik deputatlar pensiya yoshini 5 yilga oshirish bo‘yicha qonun loyihasini ma'qullashdi

Rossiya davlat dumasi uchinchi o‘qishda pensiya islohoti to‘g‘risidagi qonunni qabul qildi. Endi Rossiyada pensiya yoshi bosqichma-bosqich 5 yilga ko‘tariladi va erkaklar 65 yoshdan, ayollar esa 60 yoshdan pensiyaga chiqishadi.
3 oktabr kuni qonun loyihasi federatsiya kengashida (yuqori palata) ko‘rib chiqiladi, senatorlar bu loyihani tasdiqlashsa, RF prezidenti Vladimir Putin uni imzolashi mumkin bo‘ladi.
Qonunga ko‘ra, muddatidan avval pensiyaga chiqish huquqini beradigan staj bilan erkaklar 42 yoshdan, ayollar esa 37 yoshdan pensiyaga chiqishlari mumkin bo‘ladi. 
Shu yilning iyulida quyi palata birinchi o‘qishda Rossiyada pensiya yoshini erkaklar uchun 60 yoshdan 65 yoshga, ayollar uchun 55 yoshdan 63 yoshga oshirish haqidagi qonun loyihasini qabul qilishgandi. Shundan keyin bunga nisbatan Rossiyaning barcha yirik shaharlarida norozilik namoyishlari to‘lqini boshlandi. Hukumat va prezident reytingi keskin pasaya boshladi.
29 avgust kuni Rossiya prezidenti Vladimir Putin qonun loyihasini yumshatishga ko‘rsatma berdi. Unga ko‘ra, ayollar uchun pensiya yoshi taklif etilganidek 63 emas, 60 yosh bo‘ladigan bo‘ldi. Shuningdek, agar ayolning 3 nafar farzandi bo‘lsa, 3 yil ilgari, 4 nafar bo‘lsa 4 yil ilgari pensiyaga chiqadi. Besh va undan ortiq farzandlari bo‘lgan onalar 50 yoshdan pensiyaga chiqishlari mumkin bo‘ladi. Hozirgi qonunchilikka ko‘ra besh nafar farzandi bo‘lgan ayollar hamda ikki va undan ortiq farzandi bo‘lib, chekka shimolda ma'lum yillar mobaynida ishlagan onalargina pensiyaga erta chiqish huquqiga ega. 
Yaqin ikki yil ichida pensiyaga chiqishi kerak bo‘lgan, ammo pensiya yoshi oshirilishi munosabati bilan pensiyaga chiqa olmaydigan fuqarolarga pensiyaga yarim yil ertaroq chiqishlariga ruxsat beriladi. «Masalan, yangi pensiya yoshi bo‘yicha 2020 yil yanvarda pensiyaga chiqishi kerak bo‘lgan fuqaro 2019 yil iyulda chiqishi mumkin bo‘ladi», - deb tushuntirdi Putin.
Pensiyaga chiqishiga 5 yil qolgan rossiyaliklarga qayta o‘qish imkoniyatini berish va malakasini oshirish bo‘yicha maxsus dasturni tasdiqlash lozim, degan Putin. Shuningdek, ular uchun ishsizlik nafaqasi miqdori 4,9 ming rubldan 11,3 ming rublgacha oshiriladi. Biznesga yosh diskriminatsiyasi uchun ma'muriy va jinoiy javobgarlik belgilanadi. Tadbirkorlarga pensiyaga chiqish yoshidagi xodimlarni ishga qabul qilganlik uchun imtiyozlar taqdim etiladi. 
Shimoldagi tub aholi uchun amaldagi shartlar saqlab qolinadi. Ular pensiyaga ertaroq – ayollar 50 va erkaklar 55 yoshdan chiqishadi. Avvalroq chekka shimoldagilar uchun ham pensiya yoshini oshirish taklif qilingandi.
Bu loyiha 2019 yildan hayotga tatbiq etilib, islohot 2034 yilgacha yakunlanishi nazarda tutilgan.